જમ્મુ-કાશ્મીરની સરહદે યુદ્ધવિરામ ભંગની ઘટનાઓમાં અસાધારણ વધારો થયો છે. દિવાળી પહેલાંથી શરૂ થયેલો આ ઘટનાક્રમ સતત ઉગ્ર બનતો ગયો. તેને કારણે ભારતીય સરહદ પરનાં ગામોમાં કેટલાક નાગરિકોનાં મૃત્યુ પણ થયાં. ભારતીય સૈનિકોએ પણ પાકિસ્તાનને વળતો એવો જ જવાબ આપવાની નીતિ અપનાવી છે. ભારતીય જવાનોએ પાકિસ્તાનને એવી જ ઉગ્રતા સાથે પ્રતિસાદ આપતાં પાકિસ્તાનની ચૌદ ચોકીઓ ધ્વસ્ત કરી નાખી છે. યુદ્ધવિરામ ભંગની ઘટનાઓમાં હવે માત્ર ગોળીબાર જ નથી થતા. સામસામે મોર્ટારનો મારો પણ ચલાવાય છે. તેને કારણે સરહદ પરનાં ગામોમાં લોકોને રહેવાનું મુશ્કેલ બન્યું છે. અસંખ્ય ગ્રામવાસીઓને સરહદ પરનાં લશ્કરી બંકરોમાં રહેવાની અને રાતવાસો કરવાની સુવિધા અપાઇ છે.